**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.09.2023, ora 08.00 – 10.09.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.09.2023, ora 07.00**

**RÂURI**

**Debitele au fost relativ staționare**, exceptând râurile din bazinul Timişului, cursul superior al Prutului şi cursurile inferioare ale Someşului şi Mureşului, unde au fost în uşoară scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici (sub 30%) pe râurile din bazinele hidrografice: Bârlad, Tazlău, Jijia, pe unele râuri din bazinele inferioare ale Jiului şi Oltului, din bazinul superior al Argeşului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor firelativ staționare**, exceptând cursul superior al Prutului şi cursurile inferioare ale Someşului, Mureşului şi Timişului, unde vor fi în uşoară scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 09-10.09.2023 **a fost în scădere, având valoarea de** **4600 m3/s**, peste media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia-Corabia și în creștere pe sectorul Turnu Măgurele-Tulcea.

**Debitul la intrarea în ţară** (secţiunea Baziaş) **va fi în scădere (4200 m3/s).**

În aval de Porțile de Fier debitele vor fi în scădere pe sectorul Gruia-Zimnicea, staționare la Giurgiu şi în creştere pe sectorul Oltenița-Tulcea.

**2.** **Situaţia meteorologică în intervalul 09.09.2023, ora 09.00 –10.09.2023, ora 06.00**

**În ţară** vremea a fost frumoasă și în continuare caldă în toate regiunile (abateri pozitive ale valorilor diurne față de normele datei cu 3...6 grade). Cerul a fost variabil în Moldova, estul Transilvaniei și local la munte, iar în restul teritoriului s-a menținut mai mult senin. Vântul a suflat slab și moderat, izolat cu ușoare intensificări în estul și sud-estul țării. Temperaturile maxime s-au încadrat între 24 de grade la Suceava, Rădăuți și Întorsura Buzăului și 32 de București, iar la ora 06 valorile de temperatură erau cuprinse între 8 grade la Toplița, Miercurea Ciuc, Întorsura Buzăului, Petroșani și Voineasa și 23 de grade la Constanța, Mangalia și Constanța-Dig. Dimineața, izolat pe văi și în depresiuni s-a format ceață.

**Observaţie:** în intervalul de diagnoză au fost în vigoare 2 mesaje atenționare cod galben pentru fenomene meteorologice periculoase imediate, 1 emis de către SRPV Sibiu și 1 emis de către SRPV Cluj.

**La Bucureşti** vremea s-a menținut frumoasă și caldă. Cerul a fost mai mult senin, iar vântul a suflat slab și moderat. Temperatura maximă a fost de 30 de grade la Afumați, 31 de grade la Băneasa și 32 de grade la Filaret, iar la ora 06 se înregistrau 18 grade la Afumați și Băneasa și 19 grade la Filaret.

**3. Prognoza meteorologică în intervalul 10.09.2023, ora 09.00–11.09.2023, ora 9.00**

**În ţară** vremea va fi predominant frumoasă, iar din punct de vedere termic şi caldă pentru această dată în regiunile din jumătatea de vest a ţării. Cerul va fi variabil, mai mult senin noaptea, dar în a doua parte a zilei la munte, cu o probabilitate mai mare în Carpaţii Meridionali, izolat, vor fi posibile ploi slabe de scurtă durată. Vântul va sufla slab şi moderat, cu uşoare intensificări după-amiaza şi seara în zona costieră a Dobrogei. Temperaturile maxime, în scădere uşoară faţă de ziua anterioară în est şi sud-est, se vor încadra între 22...24 de grade pe litoral şi 31 de grade în Câmpia de Vest, iar cele minime vor fi cuprinse în general între 6 şi 16 grade. În depresiunile intramontane izolat se va forma ceaţă.

**La Bucureşti** vremea se va menţine frumoasă. Cerul va fi variabil, mai mult senin noaptea, iar vântul va sufla slab şi moderat. Temperatura maximă, uşor mai coborâtă faţă de ziua precedentă, dar apropiată de normalul climatologic al datei, va fi de 27...28 de grade, iar cea minimă de 12...13 grade, mai scăzută în zona preorăşenească, spre 10 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmbovița** informează telefonic că în dimineața zilei de 09.09.2023 au fost semnalate două incendii în desfășurare la depozitele de deșeuri din localitățile Boteni și Bălteni, locația din Bălteni fiind aceeași în care a avut loc incendiul de lungă durată din noaptea de 07-08.09.2023. Echipajele I.S.U. Dâmbovița intervin pentru stingere, se va reveni cu informații.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**